**CENTAR ZA SOCIJALNU SKRB ZAGREB  
PODRUŽNICA MAKSIMIR  
Maksimirska 51/I, Zagreb  
Zagreb, 07.03.2019. god.**

CENTAR ZA SOCIJALNU SKRB ZADAR  
MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU  
SINDIKAT ZAPOSLENIKA U DJELATNOSTI SOCIJALNE SKRBI HRVATSKE  
SVI CENTRI ZA SOCIJALNU SKRB  
RADNIČKO VIJEĆE CENTRA ZA SOCIJALNU SKRB ZAGREB  
STRUČNO VIJEĆE CENTRA ZA SOCIJALNU SKRB ZAGREB  
HRVATSKA KOMORA SOCIJALNIH RADNIKA  
HRVATSKA UDRUGA SOCIJALNIH RADNIKA  
HRVATSKA PSIHOLOŠKA KOMORA  
SVI PRAVOBRANITELJI  
PREDSJEDNICA REPUBLIKE HRVATSKE  
VLADA REPUBLIKE HRVATSKE  
HRVATSKI SABOR

Poštovani,

Centar za socijalnu skrb Zagreb - Podružnica Maksimir ovim putem iskazuje podršku radnicima i ravnateljici Centra za socijalnu skrb Zadar, a vezano uz tragični događaj u Pagu. Sporni događaj i način na koji je medijski popraćen ponovno je podsjetio na činjenicu da smo, kad stvari u obiteljima krenu po zlu, na prvom mjestu po odgovornosti kao javna služba, ali na posljednjem mjestu Ministarstvu za demografiju, obitelj, mlade i socijalnu politiku, našem osnivaču koji bi, ne samo u ovakvim situacijama, trebao žestoko braniti i osnaživati dignitet naše struke, a ne biti produžena ruka i podrška medijskom linču.

Ministarstvo za demografiju, obitelj, mlade i socijalnu politiku, na čelu s ministricom, do sada je već trebalo naučiti o osjetljivosti sustava socijalne skrbi i koliko se na svakodnevni rad stručnih radnika u centrima za socijalnu skrb odražava ishitrena izjava o propustima radnika i ravnateljice, gdje se prejudicira krivnja istih, a vlastita odgovornost svodi na upućivanje nadzora (u ovom slučaju čak dva). Takav loš primjer trenutnog i dosadašnjeg informiranja javnosti ostavlja prostor za spekulacije te daje iskrivljeni prikaz situacije i stanja. Neprimjerenim i neprofesionalnim istupima u javnost resorno ministarstvo narušava i otežava našu suradnju s korisnicima, ruše autoritet javnopravne ustanove centra za socijalnu skrb i njegovih radnika te ugrožava sigurnost stručnih radnika koji su svakodnevno izloženi verbalnoj, često i fizičkoj agresiji korisnika, a u nekom slučaju i sa smrtnim posljedicama (sjetite se našeg kolege u CZSS Split kojem svake godine palimo svijeću!).

U vrijeme kad se govori o porastu socijalnih problema, nejednakostima u društvu, nezaposlenosti, eroziji društvenih vrijednosti i ekonomskih prava, međusobnoj otuđenosti i manjku tolerancije prema izraženijim različitostima među ljudima, svakodnevno preuzimamo profesionalnu odgovornost, hrabro, angažirano i odlučno, unatoč radu u neadekvatnim kadrovskim, prostornim i sigurnosnim uvjetima. Administrativno opterećen rad s iznimno velikim brojem ovlasti, nedovoljno vremena za korisnike i terenski rad (koji bi, prema izjavama ministrice, trebao biti gotovo svakodnevan), kao i nemogućnost javnog istupanja socijalnih radnika zaposlenih u centru za socijalnu skrb, što se opravdava načelom čuvanja profesionalne tajne, čine sve nas nevidljivim kako u lokalnoj zajednici, tako i u društvu.

Iako se neprestano ponavlja priča o iznimno velikom broju javnih ovlasti centara za socijalnu skrb, svakim novim zakonom i propisom kontinuirano nam se iznova nameću nove obveze i dužnosti čime je i broj javnih ovlasti centra u stalnom porastu pa sa 140 prije nekoliko godina dođu na 160 i više. Pritom ne smijemo zaboraviti na obvezu socijalnih radnika i pravnika u centrima, nametnutu upravo od strane ministarstva, da budu članovi Povjerenstava za procjenu minimalnih uvjeta pružatelja socijalnih usluga i slično. Neposredni smo skrbnici štićenicima, a nerijetko nemamo potrebna znanja i vještine kako bismo zastupali i štitili njihov interes. Od nas se očekuje rad na dobrovoljnoj bazi te navedena zaduženja obavljamo bez ikakve naknade. Ministarstvo za demografiju, obitelj, mlade i socijalnu politiku nije na pomoć djelatnicima centra za socijalnu skrb, na njihova se mišljenja, savjete i pomoć nerijetko čeka i po mjesec dana, a čekanje na poboljšanje uvjeta rada svodi se na floskularne izjave ministrice, samo kad je riječ o njihovoj samopromociji.

Na kraju bismo naglasili kako prema važećem Pravilniku o minimalnim uvjetima rada u centrima za socijalnu skrb i podružnicama na 100 obitelji u Odjelu za djecu, mlade i obitelj trebao bi biti 1,5 socijalni radnik. Dakle, 200 obitelji na 3 socijalna radnika, odnosno 70 obitelji na jednog socijalnog radnika, a ne 100, kako je to prezentirano u javnosti. To pokazuje da jedan socijalni radnik u CZSS Zadar ima trostruko više obitelji od zakonskog normativa.

Pridružujemo se svemu što su kolege radnici iz centara za socijalnu skrb napisali u pismima podrške i duboko suosjećamo s radnicima i ravnateljicom Centra za socijalnu skrb Zadar.

Djelatnici Podružnice Maksimir Centra za socijalnu skrb Zagreb